REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/141-17

20. jul 2017. godine

B e o g r a d

ZAPISNIK

SA 27. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 20. JULA 2017. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković (napustio sednicu u toku razmatranja četvrte tačke dnevnog reda), Darko Laketić, Veroljub Matić, Dušica Stojković (pristupila sednici nakon utvrđivanja dnevnog reda), Aleksandra Đurović, Đorđe Milićević, Branimir Jovanović (pristupio sednici u toku razmatranja treće tačke dnevnog reda), Momo Čolaković, Branka Stamenković (pristupila sednici u toku razmatranja treće tačke dnevnog reda) i Nemanja Šarović (napustio sednicu u toku razmatranja treće tačke dnevnog reda).

Sednici su prisustvovali i zamenici članova Odbora: Dragana Barišić, zamenik Katarine Rakić, Milorad Mirčić, zamenik Vojislava Šešelja (napustio sednicu u toku razmatranja treće tačke dnevnog reda), Vojislav Vujić, zamenik Petra Petrovića i Nenad Milić, zamenik Nenada Čanka (pristupio u toku razmatranja prve tačke dnevnog reda a napustio sednicu u toku razmatranja četvrte tačke dnevnog reda).

Sednici je prisustvovao i narodni poslanik Srđan Nogo.

Sednici nisu prisustvovali članovi Odbora: Katarina Rakić, Vojislav Šešelj, Goran Ćirić, Petar Petrović, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, zbog potrebe da se izvrši popuna upražnjenih poslaničkih mesta.

Na predlog predsednika, Odbor je većinom glasova utvrdio sledeći

D n e v n i r e d:

* usvajanje zapisnika sa 23, 24. i 25. sednice Odbora -

1. Razmatranje Odluke Republičke izborne komisije 02 Broj: 013-914/17 od 19. jula 2017. godine, o dodeli mandata narodnog poslanika radi popune upražnjenih poslaničkih mesta u Narodnoj skupštini (03 Broj: 013-2045/17 od 19. jula 2017. godine);
2. Razmatranje zahteva Katarine Rakić, narodnog poslanika, za davanje mišljenja za vršenje druge javne funkcije (21 Broj: 02-2004/17 od 14. jula 2017. godine);
3. Obrazovanje radne grupe za izradu predloga kodeksa ponašanja narodnih poslanika;
4. Razmatranje Predloga odluke o usvajanju Kodeksa ponašanja narodnih poslanbika o granicama dozvoljenosti komentarisanja sudskih odluka i postupaka (21 Broj: 02-2047 /17 od 19. jula 2017. godine), koji je podneo narodni poslanik dr Aleksandar Martinović.

Pre prelaska na rad po utvrđenom dnevnom redu, Odbor je većinom glasova usvojio zapisnike sa 23. sednice Odbora održane 10. maja 2017. godine, 24. sednice održane 29. maja 2017. godine i 25. sednice održane 8. juna 2017. godine.

**Prva tačka dnevnog reda**: Razmatranje Odluke Republičke izborne komisije 02 Broj: 013-914/17 od 19. jula 2017. godine, o dodeli mandata narodnog poslanika radi popune upražnjenih poslaničkih mesta u Narodnoj skupštini

Predsednik Odbora je upoznao članove i zamenike članova Odbora sa sadržinom Odluke Republičke izborne komisije o dodeli mandata narodnog poslanika radi popune upražnjenih poslaničkih mesta u Narodnoj skupštini i uverenja o izboru narodnih poslanika mr Dejana Radenkovića i Ružice Nikolić.

Diskusije nije bilo.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da su prestankom mandata narodnim poslanicima Branku Ružiću, izabranom sa Izborne liste IVICA DAČIĆ – „Socijalistička partija Srbije (SPS), Jedinstvena Srbija (JS) – Dragan Marković Palma“ i Jovu Ostojiću, izabranom sa Izborne liste Dr VOJISLAV ŠEŠELj – SRPSKA RADIKALNA STRANKA, ostala upražnjena poslanička mesta u Narodnoj skupštini, u skladu s a odredbom člana 88. Zakona o izboru narodnih poslanika.

Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i uverenja o izboru narodnih poslanika mr Dejana Radenkovića izabranog sa Izborne liste IVICA DAČIĆ – „Socijalistička partija Srbije (SPS), Jedinstvena Srbija (JS) – Dragan Marković Palma“ i Ružice Nikolić izabrane sa Izborne liste Dr VOJISLAV ŠEŠELj – SRPSKA RADIKALNA STRANKA, i utvrdio da su podaci o izboru narodnih poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanim narodnim poslanicima.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranim narodnim poslanicima mr Dejanu Radenkoviću i Ružici Nikolić.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje zahteva Katarine Rakić, narodnog poslanika, za davanje mišljenja za vršenje druge javne funkcije

Predsednik Odbora je obavestio članove i zamenike članova Odbora, da je narodni poslanik Katarina Rakić, u skladu sa članom 28. stav 4. Zakona o Agenciji za borbu protiv korupcije, podnela zahtev za davanje pozitivnog mišljenja da uz vršenje navedene funkcije obavlja i funkciju člana Upravnog odbora Jubmes banke a.d. Beograd, na koju je predloženom Zaključkom Vlade Republike Srbije.

Nemanja Šarović je izneo stav Srpske radikalne stranke da u konkretnom slučaju postoji sukob interesa.

Diskusije nije bilo.

Na predlog predsednika, Odbor je većinom glasova dao pozitivno mišljenje da Katarina Rakić, uz vršenje funkcije narodnog poslanika, može da vrši i funkciju člana Upravnog odbora Jubmes banke a.d. Beograd.

**Treća tačka dnevnog reda**: Obrazovanje radne grupe za izradu predloga kodeksa ponašanja narodnih poslanika

Predsednik Odbora je upoznao članove i zamenike članova Odbora da je svim predsednicima poslaničkih grupa u Narodnoj skupštini uputio dopis da odrede svoje predstavnike koji će učestvovati u radu radne grupe; da je i u prethodnim sazivima Odbor obrazovao radne grupe kao i da je podršku u radu pružala Misija OEBS-a u Srbiji angažovanjem eksperata, pribavljanjem i prevođenjem kodeksa drugih parlamenata na srpski jezik i organizovanjem radionica. U nastavku je imenovao predložene članove, uz napomenu da samo dve poslaničke grupe nisu dostavile svoje predloge (Poslanička grupa Srpska radikalna stranka i Poslanička grupa Liberalno demokratska partija – Liga socijaldemokrata Vojvodine – SDA Sandžaka).

U diskusiji su učestvovali: dr Aleksandar Martinović, Milorad Mirčić, Nenad Milić, Nemanja Šarović, Branka Stamenković i Srđan Nogo.

Milorad Mirčić je istakao sledeće: da će Poslanička grupa Srpska radikalna stranka predložiti člana, ali da je stav ove poslaničke grupe da postoje mnogo ozbiljnije stvari kojima Odbor treba da se bavi; da su dovoljne norme ponašanja koje postoje (kojima se uređuje kućni red, ponašanje, oblačenje narodnih poslanika i sl.) i da bi sadržina ovakvog akta bila ono što trenutna većina smatra da su norme ponašanja, što bi u slučaju promene strukture vlasti opet bilo podložno promenama i donošenju novih kodeksa. Posebno je istakao potrebu da se pristupiti izmenama Poslovnika Narodne skupštine.

Predsednik Odbora je s tim u vezi pojasnio da je upravo obraćajući se svim predsednicima poslaničkih grupa želeo da ukaže na to da je intencija da se ovaj akt donese konsenzusom. Pozvao je one koji nisu dali svoje predstavnike da to učine.

Nenad Milić je naveo da je preduslov za izradu kodeksa izmena Poslovnika, koji se po njemu selektivno primenjuje, i izneo stav da je potrebno smanjiti diskreciono pravo predsedavajućeg sednici.

Nemanja Šarović je postavio pitanje zašto je za donošenje kodeksa ponašanja narodnih poslanika potrebno postizanje dogovora svih poslaničkih grupa, dok donošenje kodeksa kojim se utvrđuju granice dozvoljenosti komentarisanja sudskih odluka i postupaka predlaže predsednik Odbora. U nastavku izlaganja, predložio je da se donese kodeks kojim bi se zabranila politička prostitucija.

Predsednik Odbora je u skladu sa čl. 108. i 117. Poslovnika, narodnom poslaniku Nemanji Šaroviću, izrekao meru održavanja reda na sednici Odbora – dve opomene, zbog kršenja Poslovnika i narušavanja dostojanstva Odbora.

Milorad Mirčić je istakao da predsednik Odbora ima selektivan pristup kada je u pitanju diskusija pojedinih narodnih poslanika.

Nemanja Šarović je istakao da svojim izlaganjem nije nikoga uvredio.

Branka Stamenković je podržala donošenje kodeksa i postavila pitanje da li će rad radne grupe podrazumevati nastavak ranije postignutog (u radu prethodnih radnih grupa) ili će radna grupa početi sa radom ispočetka. Takođe, zamolila je da se sednice Odbora ubuduće sazivaju u skladu sa Poslovnikom.

Predsednik Odbora je pojasnio da zbog specifičnosti rada Odbora sednice ne mogu uvek da se sazivaju u dane kada se ne održavaju plenarne sednice.

Srđan Nogo je istakao sledeće: da već postoje akti kojima se uređuje rad Narodne skupštine i narodnih poslanika; da ne vidi potrebu za donošenjem ovakvog akta; da je po njegovom mišljenju ova materija već uređena restriktivno, te bi se donošenjem kodeksa prava narodnih poslanika još više suzila. Postavio je sledeća pitanja: kakva će biti pravna priroda tog akta; koje će mesto u hijerarhiji propisa taj akt imati i zbog čega se tačkom četiri utvrđenog dnevnog reda predlaže donošenje drugog kodeksa, kada se planira formiranje radne grupe za izradu kodeksa ponašanja narodnih poslanika.

Predsednik Odbora je s tim u vezi pojasnio da je obaveza donošenja kodeksa ponašanja sadržana u članu 65. Poslovnika i da ga Odbor upućuje Narodnoj skupštini na usvajanje; da intencija nije da se njime suze prava narodnih poslanika; da je zamisao da se kodeks donese zajedničkim konsenzusom i da važi za sve narodne poslanike jednako, kao i da će kodeks biti u formi preporuka odnosno skupa dobrih običaja o ponašanju narodnih poslanika, te u tom smislu ni na koji način neće suspendovati ono što je propisao Ustav, zakon odnosno Poslovnik. Izneo je i mišljenje da bi Radna grupa trebalo da nastavi rad na aktu koji je pripremljen u prošlom sazivu Parlmenta i koji je dobra polazna osnova za nastavak rada.

Na predlog predsednika, Odbor je većinom glasova doneo Odluku o obrazovanju Radne grupe za izradu predloga kodeksa ponašanja narodnih poslanika, u predloženom tekstu.

**Četvrta tačka dnevnog reda**: Razmatranje Predloga odluke o usvajanju Kodeksa ponašanja narodnih poslanika o granicama dozvoljenosti komentarisanja sudskih odluka i postupaka, koji je podneo narodni poslanik dr Aleksandar Martinović

Predsednik Odbora je naveo da je Akcionim planom za Poglavlje 23 - pravosuđe i osnovna prava, utvrđena obaveza donošenja kodeksa ponašanja narodnih poslanika o granicama dozvoljenosti komentarisanja sudskih odluka i postupaka.

U diskusiji su učestvovali: dr Aleksandar Martinović, Branka Stamenković, Nenad Milić i Srđan Nogo.

Branka Stamenković je iznela stav da je prethodni uslov za donošenje kodeksa oslobađanje pravosuđa od političkog uticaja, kako je to predviđeno navedenim akcionim planom, a što je i stav Venecijanske komisije. S tim u vezi, predložila je da se navedeni kodeks usvoji tek po promeni Ustava.

Nenad Milić je izneo mišljenje da nije dobar pristup da se akt donosi samo zato što je to predviđeno Akcionim planom. Postavio je sledeća pitanja: zbog čega kodeks donosi Odbor a ne Narodna skupština; zbog čega se kodeks objavljuje u „Službenom glasniku Republike Srbije“; da li su u slučaju povrede kodeksa predviđene određene sankcije i ko će utvrđivati učinjene povrede.

Srđan Nogo je postavio pitanje u čemu je smisao donošenja dva odvojena kodeksa, i različitih procedura za njihovo donošenje. Ponovio je da se donošenjem kodeksa sužavaju prava narodnih poslanika; da se narodnim poslanicima ne može zabraniti iznošenje ideja, informacija i mišljenja, kao i da se krivični i kazneni postupci ne mogu izjednačiti sa drugim sudskim postupcima, kako to predviđa Predlog odluke. Takođe, podsetio je da Ustav i Zakonik o krivičnom postupku već predviđaju pretpostavku nevinosti i garantuju prava okrivljenih pred sudom i predložio da se ovaj predlog ne usvoji.

Predsednik Odbora je u vezi sa postavljenim pitanjima pojasnio sledeće: da kodeks predviđa obavezu poštovanja pretpostavke nevinosti; da narodni poslanici mogu da iznose svoje ideje, informacije i mišljenja o radu sudova i drugih pravosudnih organa, ali ne na način koji bi predvideo tok ili ishod konkretnog postupka, kao i da ne mogu da daju procene vrednosti dokaza koji su izvedeni ili treba da budu izvedeni u nekom konkretnom krivičnom postupku; da je Vlada Republike Srbije 23. januara 2016. godine donela Zaključak kojim je usvojila Kodeks ponašanja članova Vlade o granicama dozvoljenosti komentarisanja sudskih odluka i postupaka; da je objavljivanje ove odluke Odbora u skladu sa članom 247. stav 2. Poslovnika, kao i da je članom 336a Krivičnog zakonika iz 2009. godine bilo propisano krivično delo nedozvoljeno javno komentarisanje sudskih postupaka.

Na predlog predsednika, Odbor je većinom glasova doneo Odluku kojom se usvaja Kodeks ponašanja narodnih poslanika o granicama dozvoljenosti komentarisanja sudskih odluka i postupaka, u predloženom tekstu.

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović